Božo Petrov, čelnik Mosta i potpredsjednik Vlade, donio je konačnu odluku - Karamarko više ne može biti član ove Vlade! Na hitnoj telefonskoj sjednici Vlade u petak, na kojoj će se ministri pojedinačno očitovati o prijedlogu SDP-a za opoziv prvog potpredsjednika Tomislava Karamarka, svi Mostovi ministri, otkriva Petrov u ekskluzivnom intervjuu koji je dao Jutarnjem, podržat će izglasavanje nepovjerenja šefu HDZ-a.

Oko te odluke nema dvojbe. Most ju je donio još u ponedjeljak navečer, a predsjednik Mosta priopćio je tu odluku Karamarku još u utorak ujutro. Ostavio mu je rok od 48 sati da sam podnese ostavku, a s obzirom na to da se to nije dogodilo, Mostovi zastupnici u Saboru glasat će za njegov opoziv. To će zasigurno prouzročiti dosad najveći potres u vladajućoj koaliciji. Može li Vlada opstati bez čelnog čovjeka HDZ-a? Koliko je afera Ina-MOL naštetila Vladi? Idemo li na nove izbore ili je moguće da Vlada nastavi bez Karamarka?

Afera s ugovorom supruge Tomislava Karamarka i MOL-ova konzultanta Josipa Petrovića opterećuje Vladu zadnja tri tjedna. Most se u tom slučaju postavlja kao zaštitnik nacionalnih interesa. Na koji način vi štitite nacionalne interese?

- Sumnjiva mi je bila uloga određenih ljudi koji su kroz povijest bili na različitim funkcijama, koje im je omogućila država, a čini se da danas baš ne posluju u interesu Hrvatske. U trenutku kada sam primijetio da se kroz medije počinje provlačiti određena teza koja bi, po mome mišljenju, značajno štetila Hrvatskoj - pogotovo u mogućim pregovorima s MOL-om - smatrao sam da je potrebno javno progovoriti o tome. Ne smije se dogoditi da Hrvatska ima slabiju poziciju nego što treba imati u mogućim pregovorima s MOL-om. Da sam šutio, to bi se možda i dogodilo. Za mene je Ina strateški interes Hrvatske i njenih građana i ne mogu ignorirati odgovornost koju osjećam prema njima.

Poslušajte izjavu Bože Petrova:

U medijima svakodnevno izlaze nove informacije vezane uz Karamarka. Koliko još tih afera treba da biste zauzeli konkretan stav o tome?

- Od samog početka kad smo izašli u javnost prvi put sam rekao ime i prezime jedne osobe. Ne da naštetim nečijoj obitelji, nego da se napravi jasna distinkcija i da se jasno ogradi od takvih osoba. Nažalost, sve ovo što se događa zadnja tri tjedna, informacije koje izlaze u javnost, kompromitiraju na određen način članove Vlade. I nije nam potrebno više informacija oko ove situacije, ali smatram da Most ne mora apsolutno u svemu biti onaj koji će presuditi prvi. Mogli smo se očitovati i prije tjedan dana, ali htjeli smo biti politički korektni i dati vremena drugoj strani da sama riješi problem. Mislim da svi mi nosimo određenu odgovornost. I to je ono što sam očekivao od svih aktera u ovoj priči.

Od Karamarka?

- Od Tomislava Karamarka, od HDZ-a, od drugih ljudi koji su se pojavljivali u cijeloj priči da konačno nakon 20 godina možemo udariti temelje drugačijem odnosu prema javnom djelovanju. Most je otpočetka zauzeo stav da politika može i mora biti drugačija i da odnos prema javnom dobru i interesu mora biti na prvom mjestu. Sve ostalo treba biti u drugom planu. I to je ono što mi očekujemo od svih. Zato sam smatrao da i drugi trebaju prihvatiti odgovornost. Ne znam može li se dogoditi veća priča od ove koju imamo oko Ine. Zato sam i zauzeo stav da želim čuti i mišljenje tih ljudi. Zbog lažnih informacija u javnosti od starta nas prati glas da mi nešto kočimo ili da šutimo. Poruka koju su na prošlim izborima svima nama poslali birači jest da se politika treba voditi drugačije, da se trebaju postaviti novi standardi. Od nas su tražili da jasno upozorimo na nepravilnosti. A kada to radimo, onda opet imamo osude. Mi imamo odgovornost i ponašamo se tako otpočetka. No, zašto to u ovom slučaju ne bi mogao konačno preuzeti netko drugi? Zašto netko od ovih koje sam nabrojao ne može doći prvi i reći da to nije dobro? Oni su svi šutjeli i sve se opet prebacilo na Most. A mi smo opet i bez previše detalja prvi izašli u javnost.

Poslušajte izjavu Bože Petrova:

Jeste li prije tog istupa imali više informacija o poslovnom odnosu Karamarkove supruge i Petrovića?

- Konkretne informacije, kao što je, primjerice, ovaj ugovor koji je izašao u javnost, nisam imao. Ali sam dobio informacije da je prejaka veza između gospodina Petrovića i kruga ljudi koji su jako bliski Karamarku. Znao sam i da je gospodin Petrović konzultant MOL-a, što je meni bila apsolutno neprirodna veza s obzirom na to da je gospodin Karamarko prvi potpredsjednik Vlade. Mi ne moramo imati više detalja niti čekati odluku Povjerenstva jer je iz dostupnih informacija vrlo jasno da tu postoji politička odgovornost, ali zar nije pravedno da oni koji su najvažniji ovdje daju prvi svoje mišljenje? Mislim da bi to bilo korektno i pravedno, te da bi se na taj način konačno postavili normalni standardi kakvi bi trebali biti u politici. Mi definitivno imamo svoj stav, ali smo drugoj strani omogućili vrijeme da se i ona konačno očituje.

Spominjali ste da u slučaju afere Ina-MOL postoji politička odgovornost Tomislava Karamarka. Da ste vi u sličnoj situaciji, biste li dali ostavku?

- Ne bih uopće razmišljao tome. U trenutku kada bih na bilo koji način postao teret Vladi, i ako sam zbog svojih aktivnosti na bilo koji način vezan s nekom drugom stranom, što bi takvim odnosom moglo štetiti Vladi, ne bih smio dopustiti da postanem teret. Mislim da Vlada može živjeti bez bilo koga od nas, tako da ne vidim razlog zbog čega bih toliko dugo čekao da se to dogodilo meni. Podnio bih ostavku istoga dana i baš tim činom dao šansu Vladi da nastavi raditi dalje. To je znak političke zrelosti, a ne slabosti.

Treba li onda Karamarko dati ostavku?

- Zbog političke odgovornosti i tereta kojeg u ovom trenutku predstavlja za Vladu, bilo bi dobro da se povuče iz izvršne vlasti.

Spominjalo se i to da očekujete od HDZ-a da riješi taj problem. Na koji način bi oni to mogli riješiti?

- Mislim da bi oni između sebe trebali razgovarati prvenstveno o tome što je najvažnije za Hrvatsku. Ne za stranku, nego za državu. I je li politička pozicija jedne osobe važnija od stabilnosti države i izazivanja novih izbora. Ja znam način na koji funkcionira Most i kako raspravljamo, kako se odluke donose i tu nema faraonskog pristupa, ni svetih krava. Dokaz tome je i Ivan Kovačić koji se povukao da ne bude teret u odnosima između Mosta i HDZ-a. Mi smo se spremni žrtvovati za ideju. Smatram da je ideja o boljoj državi, kvalitetnijoj politici i većim standardima veća od bilo koje stranke i bilo kakvih fotelja.

Poslušajte izjavu Bože Petrova:

Vi želite sačuvati Vladu, a kažete da joj je Karamarko veliki uteg. Može li ta Vlada opstati bez prvog čovjeka HDZ-a u njoj?

- Kada bih na bilo kakav način postao teret Vladi i kada bih dao ostavku, zašto bi ta Vlada ovisila o meni? Ja sam samo predstavnik Mosta. Dakle, Most može imenovati bilo koga drugoga za potpredsjednika Vlade.

Dakle, mislite da bi mogla opstati i bez Karamarka?

- Mislim da bi trebala ako nam je svima u interesu da građanima bude bolje. Ja ne mogu reći da nešto previše osobno zamjeram Tomislavu Karamarku. Zamjeram samo što nismo bili upoznati sa svim ovim stvarima koje su se pojavile zadnja tri tjedna. Možda on nije smatrao da trebamo biti upoznati jer je mislio da je to nečija privatna stvar. Ali, s druge strane, ne mogu se složiti da je sve ovo što se pokazalo samo nečija privatna stvar. Ovo nije zadiranje u obiteljsku intimu jer nitko ni na koji način ne propituje privatni život nijednog člana njegove obitelji, nego poslovne odnose. Mi predstavljamo izvršnu vlast na najvišoj razini.

Ako HDZ ne riješi sam problem Karamarka i ako on ne da ostavku, što ćete napraviti?

- Most u Saboru neće podržati prvog potpredsjednika. Ako sam ne podnese ostavku, Mostovi zastupnici će glasati za njegov opoziv.

Dakle, nema sumnje, Karamarko više neće biti član Vlade?

- Ja sam s Karamarkom o tome razgovarao i rekao mu mišljenje Mosta. Na telefonskoj sjednici u petak Vlada će se očitovati na zahtjev saborskih zastupnika za opoziv Tomislava Karamarka. Ministri iz kvote Mosta bit će suglasni s prijedlogom za njegovo razrješenje.

Poslušajte izjavu Bože Petrova:

Što će se dogoditi s HDZ-om ako oni odluče maknuti Karamarka s mjesta predsjednika, vidite li vi neku alternativu na njegovu mjestu?

- Ne želim ulaziti u unutarstranačke odluke i izbore. Tko će biti HDZ-ov potpredsjednik Vlade, tko će eventualno voditi HDZ - to je na članovima stranke, a ne na Mostu.

Ali ako Vlada opstane, bit će vam važno tko je na tom mjestu?

- Predsjednik HDZ-a može biti i Tomislav Karamarko ako to odgovara njihovim članovima. S tim Most nema problema. Ja samo govorim o političkoj odgovornosti na razini izvršne vlasti i njihovu mjestu potpredsjednika Vlade.